Hattelmalanjärvi

Hattelmalanjärvi on Kanta-Hämeessä Hämeenlinnan Luolajan kaupunginosassa sijaitseva järvi.

 Maantietoa 
Hattelmalanjärvi on 770 metriä pitkä, 520 metriä leveä ja sen pinta-ala on 25,4 hehtaaria. Se sijaitsee Hattelmalanharjun, Painokankaan sekä Luolajassa ja Ratasniityllä kohoavien mäkien välisessä painanteessa. Painanne on soistunut voimakkaasti, mutta koillis- ja itäpuolella yläpuolisia rinteitä on raivattu peltomaiksi. Järvessä on kaksi ruoppaamalla muodostunutta matalaa saarta. Järven suurin syvyys on noin yksi metri. Sen keskisyvyydeksi ilmoitetaan noin 0,7 metriä, jolloin järven tilavuudeksi tulee 710 000 kuutiometriä. Järven rantaviivan pituus on noin 2,9 kilometriä. Peltoalueella on asutusta neljässä peltosaarekkeessa, mutta heti Hattelmalanharjun takana sijaitsee Kankaantaustan kaupunginosa. Lounaispuolella kulkee valtatie 10 ja lounaispuolella yhdystie 43601. Yhdystien ja järven välissä sijaitsee muutamia taloja ja kaksi peltopalstaa, mutta yhdystien takana ovat Ratasniityn teollisuusalue ja Luolajan kaupunginalue. Järven luoteispään vesialueet ja vesijättömaat kuuluvat Luolajan osakaskunnalle .

 Hydrologiaa 
Järven aikaisempi valuma-alueen pinta-ala oli 3,1 neliökilometriä, mutta sen jälkeen kun valtatie 10 ratennettiijn, pieneni se 2,8 neliökilometriin. Laskuojan säännöstelypato pitää vedenpinnan korkeuden kohtuullisen vakaana, mutta muutamat aikaisemmin järveen laskeneet ojat on ohjattu virtaamaan muualle.

Järven vedenlaatu on seurattu ainakin vuosina 1995, 1997, 2003 ja 2013. Niiden tuloksien mukaan vesi on lievästi sameaa ja näkösyvyys ulottuu pohjaan asti. Veden happamuustaso vaihtelee happaman ja emäksisen välillä, mutta puskurointikyky happamoitumista vastaan on hyvä. Hattelmalanjärveä voi luonnehtia pieneksi humusjärveksi, jonka veden ravinnepitoisuudet ovat pysytelleet kasvukaudella tyydyttävänä. Neljän mittausvuoden perusteella kokonaisfosforipitoisuus on keskimäärin 39,8 mikrogrammaa litrassa vettä (μg/l), kokonaistyppipitoisuus 995 μg/l ja klorofyllipitoisuus 19 μg/l. Järven ekologinen tila on välttävä.

 Luontoarvoja 
Hattelmalanjärvi on Natura 2000-hankkeen otettu luonnonsuojelualue (SPA, FI0310007, 62 hehtaaria), joka kuuluu valtakunnalliseen lintuvesiensuojeluohjelmaan. Suojelualueeseen kuuluvat järven vesialue ja luhtamaiset kosteikkoiset ranta-alueet. Järvellä on monipuolinen vesi-, kahlaaja- ja ruoikkolinnusto, joka on erityisen runsas muuttoaikoina. Järven rannalla on lintutorni.

Esimerkiksi vuonna 2023 tunnistettiin järvellä vuoden aikana 105 lintulajia. Luolajan osakaskunta on rakentanut vesilinnuille putkimaisia pesiä, jotka suojaavat pesiä esimerkiksi minkeiltä. Vuonna 2003 selvityksessä nimettiin arvokkaimmiksi pesimälajeiksi kurki, laulujoutsen, luhtahuitti, viitakerttunen ja luhtakerttunen, ja lisäksi metsälajeina palokärki ja teeri. Yleisiä vesilintuja olivat telkkä ja heinäsorsa. Vuoden 2016 selvityksessä arvokkaimmiksi pesimälajeiksi valittiin kaulushaikara, kurki ja luhtakana. Järvellä pesii myös runsaana härkälintu. Pensaikoissa ja ruovikossa tavataan myös joitakin yölaulajia. Länsipuolen metsikössä elää liito-orava ja luoteispuolella viitasammakko ja ruskosammakko. Naurulokkien lukumäärä on koko ajana vähentynyt.

 Historiaa 
Järven aikaisempi nimi on ollut Hierojärvi. Kun vertaa järven rantaviivaa vuosien 1962 ja 1989 peruskartoista, huomataan selvä umpeenkasvun trendi. Vuonna 2017 esiteltiin neljä kunnostustoimea, jotka on nykyään toteutettu. Ne olivat pohjoisrannan niemen erottaminen ruoppaamalla mantereesta, luusuaan ja lintutornille tehtävät kanavat ja pohjoispäähän kaivettava lammikko.

 Vesistösuhteita 
Hattelmalanjärvi sijaitsee Kokemäenjoen vesistössä (vesistöaluetunnus 35) Vanajaveden–Pyhäjärven alueen (35.2) Vanajanselän alueella (35.23), johon Hämeenlinnan alue (35.233) kuuluu. Järveen tulee ainoastaan lyhyitä luhta-alueen kuivatusojia ja läheisen peltoalueen kuivatusvesiä. Järven laskuoja Tyrynoja virtaa heti valtatien 10 ali ja jatkaa Hattelmalan takana valtatien 3 ja seututien 130 ali ja se pujahtaa lopuksi Hakovuoren ja Norjanmäen välistä Vanajaveteen Vanajan kohdalle. Järven vedenpinnan korkeus on 103,1 metriä ja Vanajaveden 79,4 metriä mpy., joten Tyrynojalle kertyy pudotusta 23,7 metriä. Tyrynojan kaltevuus on suurinta alajuoksulla harjualueella.

 Katso myös 
 Luettelo Suomen Natura 2000 -alueista

 Lähteet 

 Aiheesta muualla 
 Niskanen, A-M: Lintubongareiden suosima Hattelmalanjärven luonnonsuojelualue laajenee, YLE

Luokka:Vanajanselän alue
Luokka:Hämeenlinnan järvet
Luokka:Luolaja
Luokka:Korkeusjärjestelmän muutoskohde